Hemm min jaħseb li tista' turi lilek innifsek mibdul, b'ideat u entużjażmu ġdid bir-riklami, bl-istampi sbieħ, b'ingravajjet ileqqu, imma l-elettorat ta' dawn il-gżejjer iħares iktar fil-fond. Ifittex is-sustanza ta' dak li jingħad. Jeżamina sew dak li jkun qiegħed jingħad u wara jiġġudika. Hawn żvantaġġi fiċ-ċokon tal-pajjiż, però hawn fuq in-naħa l-oħra l-vantaġġ li nafu sew lil xulxin u għalhekk irridu nkunu ċerti minn dak li qed nisimgħu u minn dak li qed naraw. Irridu f'dan nammettu li l-Partit Laburista, fil-bidu ta' din il-leġislatura telaq bil-vantaġġ ta' bidla fit-tmexxija tiegħu. Waħda li wegħdet ħafna. Uriet li ġejja bidla f'dak il-partit, sija ta' persuni kif ukoll ta' ideat. Illum, ħames snin sħaħ wara, il-poplu Malti u Għawdxi għandu quddiemu dak li ntqal u dak li twettaq miż-żewġ partiti. Għalkemm hemm min jaħseb li huwa biss il-partit fil-Gvern li jiġi eżaminat bir-reqqa, il-fatti huma kompletament differenti. Il-votant li m'huwiex marbut diġà ma' karru politiku jħares sew. Iktar u iktar issa fl-aħħar ta' din il-leġislatura meta, għall-kuntrarju ta' dak li riedu uħud mill-bank tal-Oppożizzjoni, bqajna għaddejjin. Iktar u iktar issa tul din il-ġimgħa meta l-Gvern, permezz tal-Ministru tal-Finanzi tiegħu Tonio Fenech, ressaq il-programm finanzjarju tiegħu għas-sena li ġejja. Il-proposti li fih dak id-dokument huma kollha indikazzjoni ta' ġabra ta' bnedmin li għandhom ideat ċari, valuri nsara u viżjoni għas-soċjetà li għandna u li rridu nkomplu nibnu. Mhux biss, imma l-partit li huwa suppost mimli biż-żmien, wera minflok li huwa dak mimli bil-ħajja. Il-proċess għall-għażla ta' Viċi-Kap, ukoll tul din il-ġimgħa, kompliet tagħti xhieda ċara li ngħarfu li ma nistgħux nieqfu milli nħarsu u naħdmu 'l quddiem. Għax ikun fejn ikun post il-Partit Nazzjonalista f'leġislatura oħra, ngħarfu li għandu dejjem id-dmir li jibqa' jaħdem għas-sewwa, jaġġorna lilu nnifsu sabiex jibqa' rilevanti u ta' servizz. L-għażla finali u elettorali qegħda f'idejn il-votant, però aħna rridu nagħmlu l-parti tagħna bis-sħiħ. Irridu nkomplu naħdmu u nkunu iktar il-partit li l-poplu identifika ruħu miegħu għal dawn l-aħħar snin. Il-partit għandu s-saħħa għax huwa wieħed demokratiku nisrani. Min jiddubita minn dan ikun qiegħed jiżbalja. Is-sustanza sħiħa tagħna hija proprju l-ideat politiċi li nħaddnu. L-abbiltà li nkomplu nkunu l-partit li, anki jekk inbiddlu l-bnedmin li jikkomponuh, xorta jibqa' vuċi għal kull settur u klassi fis-soċjetà li jiddefendi lil dawk li huma minn taħt biex jassigura l-ġustizzja soċjali. M'aħniex partit konservattiv, anqas wieħed liberali u wisq inqas marxista. Għandna l-linja tagħna ċara li, fir-realtà, assigurat proposti, miżuri, liġijiet u deċiżjonijiet li ġiebu kontinwament il-kunens elettorali. Dawn huma fatti li kull min qiegħed fil-politika jista', jekk irid, jagħraf. Proprju għalhekk li konna kapaċi li, ma' kull sena, ikollna budgets tajbin li mexxew 'il quddiem 'il-pajjiż u, fl-istess ħin, rawwimna bnedmin kapaċi jgħarfu x'inhuma l-valuri tal-partit, jikkonvinċu ruħhom mill-vantaġġi tagħhom u jaħdmu għall-ġid tal-proxxmu. L-ikbar ċertifikat li kellu l-Gvern tul din il-ġimgħa kien ġej direttament mingħand l-Oppożizzjoni li, għall-ewwel darba fl-istorja tad-dinja, iddikjarat li taqbel miegħu. Il-mustaċċuni kollha li ilhom ħames snin jaħsbu u jirriflettu fuq x'ser jagħmlu huma, meta ġew għar-realtà ammettew li dak li sar mill-Gvern huwa l-aqwa u, fl-istess ħin, kixfu lilhom infushom li m'għandhom ebda forma ta' proposta ġdida għall-pajjiż. Il-poplu li jrid jifhem dejjem għaraf li bejn id-diskors u l-fatti, il-Partit Nazzjonalista wera li huwa għal darb'oħra superjuri. Il-kuluri, l-attenzjoni għall-immaġini, l-importanza għall-pettinaturi għandhom il-bilanċi u l-effetti tagħhom. Biss, il-poplu jħares lejn fejn hemm l-għaqal u r-responsabbiltà. Jekk kien hemm bżonn ta' prova din il-ġimgħa, wara l-Budget, l-elezzjoni tal-Viċi-Kap iktar u iktar sostniet dan. Għall-kuntrarju ta' dak li seta' jaħseb ħaddieħor, l-elezzjoni saret. Atrit ma' kienx hemm. Il-vot u d-deċiżjoni ttieħdu, u l-għażla marret fuq Simon Busuttil. Setgħet marret fuq persuni oħra. Nawgurawlu, u fl-istess ħin ngħarrfuh li ser insostnuh fil-ħidma futura tiegħu. Biss, il-poplu ra li l-proċess tmexxa b'kalma, attenzjoni u trasparenza. Ra li aħna kapaċi nagħżlu mingħajr ma nintilfu fi ħmerijiet għax ilkoll ngħarfu li aħna kollegi - naħdmu flimkien u mhux kontra xulxin. L-għaqda fi ħdan il-Partit Nazzjonalista hemm qegħda. Anzi, proprju l-esperjenzi reċenti tagħna wrew iktar u iktar li aħna deċiżi li nkomplu naħdmu flimkien, għas-sewwa. Deċiżi li nsegwu d-direzzjonijiet it-tajba, dawk li l-Prim Ministru u Kap tal-Partit Lawrence Gonzi ħa u tana. Direzzjoni li assigurat li l-partit ikun mimli b'persuni ġenerużi u intelliġenti bħal Simon Busuttil u Tonio Fenech. Waħda li turi biċ-ċar li nifilħu għall-bidla, anzi aħna l-vera ġenituri tagħha.
Nifilħu għall-bidla.